## La Generalitat i Ecoembes reposen a Benetússer 104 contenidors de residus danyats per les inundacions

*** El secretari autonòmic de Medi Ambient ha assegurat que la Generalitat “va impulsar este pla amb l’objectiu de reposar unes infraestructures tan essencials en la gestió de residus com són els contenidors”**

La Generalitat i Ecoembes han reposat a Benetússer 104 contenidors de residus que van resultar danyats per les inundacions del 29 d’octubre.

Així ho ha confirmat el secretari autonòmic de Medi Ambient i Territori, Raúl Mérida, en la presentació d’esta iniciativa, a on ha destacat que esta acció ha sigut possible “gràcies a la col·laboració de diferents administracions i entitats”. A més, ha recordat que la Generalitat “va impulsar este pla amb l’objectiu de reposar unes infraestructures tan essencials en la gestió de residus com són els contenidors”.

Amb l’objectiu de col·laborar en la tornada a la normalitat del municipi, per mitjà del reciclatge s’han cedit 52 contenidors grocs i 52 contenidors blaus per a, com ha explicat Mérida, “avançar en el procés de recuperació permetent als ajuntaments tornar a gestionar els seus residus municipals”.

Per la seua banda, Sonia Poveda, especialista d’Ecoembes, ha explicat, en la presentació de la iniciativa, que “és fonamental estar prop de la ciutadania en estos moments, per la qual cosa, amb este repartiment de contenidors, volem continuar aportant el nostre gra d’arena perquè Benetússer puga recuperar la normalitat, també amb un gest tan quotidià com és separar per a reciclar”.

La Generalitat va impulsar en desembre un dispositiu, al costat de diferents entitats públiques i els sistemes col·lectius de responsabilitat ampliada del productor (SCRAP) d’envasos, per a restituir 10.000 contenidors de residus en els municipis afectats per les inundacions, amb la finalitat de recuperar el servici regular de recollida.

Després de les inundacions, molts contenidors van resultar danyats o van desaparéixer, per la qual cosa van quedar totalment fora de servici. “L’objectiu d’esta aliança és crear un nexe amb els municipis per a conéixer les seues necessitats i obtindre les dades necessàries per a traslladar contenidors d’altres punts d’Espanya a on estiguen disponibles”, ha afegit el secretari autonòmic.

Així mateix, a proposta d’Ecoembes, es va constituir un grup de treball en el qual participen Ecovidrio, l’Emtre, el Consorci València Interior, el Consorci de residus Ribera i Valldigna i la Diputació de València, per a analitzar la situació dels municipis afectats i impulsar iniciatives.

Fecha: 11/03/2025